钦定古今图书集成/明伦汇编/官常典/第200卷 > 温彦博
## 钦定古今图书集成/明伦汇编/官常典/第200卷 > 温彦博

按《唐书温大雅传》：“大雅弟彦博，字大临，通书记，警悟
而辩。开皇末，对策高第，授文林郎，直内史省。隋乱，幽
州总管罗艺引为司马。艺以州降，彦博与有谋，授总
管府长史，封西河郡公，召入为中书舍人，迁侍郎。高
丽贡方物，高祖欲让而不臣，彦博执不可，曰：‘辽东本
周箕子国，汉元菟郡，不使北面，则四夷何所瞻仰’？帝”
纳而止。突厥入寇，彦博以并州道行军长史战大谷，
王师败绩，被执。突厥知近臣，数问唐兵多少及国虚
实，彦博不肯对，囚阴山，苦寒地。太宗立，突厥归款，得
还。授雍州治中，寻检校吏部侍郎。彦博欲大择士类，
寡术不能厌众，讼牒满廷，时讥其烦碎。复为中书侍
郎，迁御史大夫，检校中书侍郎事。贞观四年，迁中书
令，封虞国公。突厥降，诏议所以安边者，彦博请如汉
置降匈奴五原塞以为捍蔽。与魏徵廷争，征不胜其
辩，天子卒从之。其后突利可汗弟结社谋反，帝始悔
云。彦博善辞令，每问四方风俗，胪布诰命，若成诵然，
进止详华，人皆拭目观。高祖尝宴近臣，遣秦王谕旨，
既而顾左右曰：“何如温彦博？”十年，迁尚书右仆射。明
年卒，年六十三。彦博性周慎，既掌机务，谢宾客不通，
进见必陈政事利害。卒后，帝叹曰：“彦博以忧国故，耗
思殚神，我见其不逮再稘矣，恨不许少闲以究其寿。”
家贫无正寝，殡别室，帝命有司为构寝。赠特进，谥曰
恭，陪葬昭陵。子振、挺。振历太子舍人，居丧以毁卒。挺
尚千金公主，官延州刺史。彦博曾孙曦，尚凉国长公
主。